Ko‘ksaroy qarorgohi. Koʻksaroy qarorgohi – Oʻzbekiston Prezidentining rasmiy ish joyi. Toshkent shahar Mirzo Ulugʻbek tumanining shimoli-sharqida joylashgan. Tarixi. Koʻksaroy 1990-yillarda sobiq prezident Islom Karimov davrida qurilgan. Saroy uning shahar chetidagi qarorgohi sifatida foydalanilgan, shahar markazidagi Oqsaroymamlakatdagi ijro hokimiyati qarorgohi vazifasini bajargan. Karimov davrida saroy hovlisida xorijiy davlatlar rahbarlarini qabul qilish uchun foydalanilgan. 2016—2017-yillarda yangi saylangan prezident Shavkat Mirziyoyev Oqsaroyni marhum prezident Islom Karimov xotirasi muzeyiga aylantiradi. Mirziyoyevning oʻzi qarorgohini Koʻksaroyga koʻchirgan, shahar markazidagi qarorgoh sifatida esa ilgari Oliy Majlis Senatiga tegishli boʻlgan Mustaqillik maydonidagi bino tanlangan. 2020-yil oktyabr oyida Toshkent shahar hokimligi huzurida Koʻksaroy saroyini obodonlashtirish direksiyasi tashkil etildi. Direksiya poytaxt mahalliy budjetidan transport va maxsus texnika xarid qilish uchun 2 milliard soʻmdan ortiq mablagʻ olgan. Saroydagi xavfsizlik. Saroy Oʻzbekistondagi eng koʻp qoʻriqlanadigan va himoya qilinadigan hududlardan biridir. Bino va uning atrofidagi hudud Prezident davlat xavfsizlik xizmatining (PDXX) yaxshi qurollangan harbiy xizmatchilari, shuningdek, Ichki ishlar vazirligi xodimlari va Milliy gvardiya qoʻshinlaridan iborat Prezident qoʻriqchilari tomonidan kecha-yu kunduz va qattiq qoʻriqlanadi. Hududi. Saroy hududida Faxriy mehmonlar xiyoboni boʻlib, u yerda koʻplab dunyo rahbarlari, shu jumladan Qirgʻiziston Prezidenti Sadir Japarov archa koʻchatlarini ekkan.